Zita Jesus-Leito

**Zita Altagracia Maria Jesus-Leito** (☆ 27 di aprel 1957 na Kòrsou) ta un polítiko yu di Kòrsou. E ta miembro di parlamento di Kòrsou desde 2021, inisialmente komo miembro di e frakshon di PAR i desde 28 di mart 2024 komo miembro independiente. E tabata previamente minister di Tráfiko, Transporte i Planifikashon Urbano for di 2 di yüni 2017 te 14 di yüni 2021 i minister di Salubridat, Medio Ambiente i Naturalesa for di 23 di desèmber 2016 te ku 24 di mart 2017.

## Biografia
Jesus-Leito tabata alumno di HAVO na Maria Immaculata Lyceum. Despues di a optené su bachelor den ekonomia na Universidat di Antia Hulandes na 1980 el a hasi un MBA na Florida International University.  Promé ku el a bai studia, e tabata traha na Setel (Servisio di Telefon N.V.), e eks-kompania di telefon na Kòrsou. Despues di a regresá for di Merka, el a bolbe traha na Setel. E ultimo añanan e tabata responsabel pa finansa. Na 1990 el a suich pa sektor di servisionan finansiero. For di 1990 te ku 1998 el a traha na Ennia, kaminda e tabata responsabel pa e departamento di seguro di bida. Entre 1998 i 2004 e tabata direktor ehekutivo athunto na Maduro & Curiel's Bank N.V..

Zita Jesus-Leito ta kasá ku Edward Ricardo Jesus y tin dos yu.

### Karera polítiko
Den komienso di dekada 2000 Jesus-Leito a drenta polítika komo miembro di Partido Antiá Restrukturá (PAR). Na tres okashon el a fungi komo diputado den kolegio ehekutivo di Kòrsou (yüni 2004 - yüli 2005, yüni 2006 - desèmber 2006 i yüli 2007 - òktober 2010) ku e kartera di asuntunan general i konstitushonal. Den e periodonan intermedio e tabata respektivamente konsehero di maneho di e minister di Hustisia i miembro di parlamento di Antias Hulandes.

Despues di e elekshonnan dia 27 di ougùstùs 2010, Jesus-Leito a bira miembro di konseho insular di Kòrsou. Despues di e disolushon di Antia Hulandes dia 10 di òktober 2010, e konsehalnan a bira outomátikamente miembro di parlamento di Kòrsou. Na elekshon 2012 Jesus-Leito a keda reelegí den parlamento i na yanüari 2014 a wòrdu nombrá lider di frakshon di  partido PAR.

Den e direktiva di PAR Jesus-Leito a okupá diferente funshon, entre otro komo presidente na multiple okashon. Dia 14 di yanüari 2014 el a keda elegí komo lider di partido despues ku eks-promé minister Daniel Hodge a retirá poko despues di su elekshon komo lider. El a retirá di e funshon aki na febrüari 2017. Despues di e kaida di gabinete Whiteman I i II, PAR a bolbe den e gobièrnu den gabinete Koeman. Jesus-Leito a asumí pa promé biaha e puesto di minister di Salubridat, Medio Ambiente i Naturalesa, sinembargo e koalishon MAN-PAR-PNP-PS tabata di korto durashon. Durante gabinete Rhuggenaath e tabata minister di Tráfiko, Transporte i Planifikashon Urbano di 2017 te 2021 i entre 2020 i 2021 alabes minister interino di Salubridat, Medio Ambiente y Naturalesa, remplasando Suzanne Römer despues di su retiro for di e gabinete.

Na novèmber 2020, despues di a finalisá infrastruktura aksesibel pa ròlstul na Kenepa Grandi, miembronan di e partido den oposishon (MFK) a pidi pa su retiro, pasobra e konstrukshon tabata impedí akseso normal na e playa. Komo minister di planifikashon i transporte, el a defendé i selebrá e proyekto di infrastruktura; el a atmiti ku e tabata un proyekto sin pèrmit. Sinku luna despues su partido a pidi pa e no bolbe parlamento ora su termino komo minister kaba, bisando ku nan tabata desea pa polítikonan mas hoben drenta parlamento. Jesus-Leito ta nenga e petishon i a regresa komo parlamentario despues di elekshon 2021. Ora a bolbe ripiti e petishon na mart 2024, Jesus-Leito ta skohe pa mantene su asiento. Dia 28 di mart el a bandona PAR i a bira miembro independiente den parlamento. Na yüli 2024 e ta anunsiá di ku e lo no partisipa na e siguiente elekshon na 2025, poniendo asina un punto tras di su karera polítiko. 

Despues di a yega na un akuerdo ku partido MFK dia 20 di ougùstùs 2024, Jesus-Leito komo parlamentario independiente huntu ku partido KEM, a bira partner nobo den Gabinete-Pisas II, dunando sosten pa mantene un mayoria den parlamento (11 asiento) despues ku PNP a retirá for di e koalishon a rais di un krisis di konfiansa rondo di minister Javier Silvania.